Diari Oficial de la Generalitat Valenciana


Sumari del DOGV 5854, del 22-09-2008 (2008/10544)

DECRET 122/2008, de 19 de setembre, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2008/09/19/122/dof/vci/html**

### Dades del document

Número de DOGV
:   5854

Data del DOGV
:   22-09-2008

Secció del DOGV
:   I. DISPOSICIONS GENERALS

Número del document
:   2008/10853


Data del document
:   19-09-2008

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Govern Valencià
    * Conselleria Presidència
    * Conselleria Benestar Social
    * legislació
    * reglament intern
    * administració regional

DECRET 122/2008, de 19 de setembre, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat. [2008/10576]  
Pel Decret 7/2007, de 28 de juny, del president de la Generalitat, es van determinar les conselleries en què s'organitza l'administració de la Generalitat, assignant-los competències i establint les diferents secretaries autonòmiques que les integren.  
Mitjançant el Decret 28/2008, de 18 de setembre, del president de la Generalitat, s'ha modificat l'estructura inicialment dissenyada. Així, d'una banda s'han suprimit, en la Conselleria de Presidència, les secretaries autonòmiques de Cohesió Territorial i la de Relacions amb l'Estat i amb la Unió Europea i, en la Conselleria de Benestar Social, la Secretaria Autonòmica de Benestar Social. D'altra banda, s'han creat, com a òrgans superiors, la Secretaria Autonòmica de Cohesió Territorial, Relacions amb l'Estat i amb la Unió Europea, en la Conselleria de Presidència; i la Secretaria Autonòmica de Família i Coordinació Social i la d'Autonomia Personal i Dependència, en la Conselleria de Benestar Social.  
Atés que estes modificacions redunden directament en les estructures administratives de les conselleries de Presidència i de Benestar Social, cal adoptar les mesures tendents a adequar-ne l'estructura bàsica directiva a les modificacions produïdes.  
Per a això pertoca efectuar les modificacions corresponents, quant als canvis esmentats, en el Decret 92/2007, de 6 de juliol del Consell, pel qual s'establix l'estructura orgànica bàsica de la Presidència i de les conselleries de la Generalitat.  
En virtut d'això, i fent ús de les atribucions que conferix l'article 64 de la Llei del Consell, a proposta del president de la Generalitat i amb la deliberació prèvia del Consell, en la reunió del dia 19 de setembre de 2008,   
DECRETE  
Article 1  
Se suprimix l'article 4 del Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
Article 2  
L'article 5 del Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, queda redactat com es diu:  
«Article 5. De la Secretaria Autonòmica de Cohesió Territorial, Relacions amb l'Estat i amb la Unió Europea  
1. La Secretaria Autonòmica de Cohesió Territorial, Relacions amb l'Estat i amb la Unió Europea assumix les funcions que li atribuïx l'article 68 de la Llei del Consell en matèria de cohesió territorial, administració local, actuacions concertades amb ens locals en matèria de patrimoni urbà i pla de millora municipal, així com en matèria de relacions del Consell amb els organismes de la Unió Europea, organitzacions interregionals i internacionals, relacions amb l'administració general de l'Estat i la resta de comunitats autònomes.   
2. De la Secretaria Autonòmica de Cohesió Territorial, Relacions amb l'Estat i amb la Unió Europea depenen els òrgans directius següents:  
- Direcció General de Cohesió Territorial. Exercirà les funcions relatives a l'estudi, informe i resolució dels assumptes referits al règim jurídic, personal, organització, béns i servicis de les entitats locals, organització territorial i actuacions concertades amb ens locals en matèria de patrimoni urbà i pla de millora municipal.  
- Direcció General de Relacions Externes. Assumix les funcions en matèria d'impuls, programació i coordinació de les relacions en l'àmbit exterior del Consell i la seua administració amb l'administració de l'Estat, organismes de la Unió Europea, organitzacions interregionals i comunitats autònomes.  
- Delegació de la Comunitat Valenciana a Brussel·les. Assumix les competències en matèria d'impuls de les relacions amb les institucions, entitats i agents radicats a Brussel·les, així com el suport als membres del Consell i personal de l'administració quan hi desenvolupen les seues funcions.  
- Delegació de la Comunitat Valenciana a Madrid.  
- Delegacions del Consell a Alacant, Castelló i València.  
- Subdelegacions del Consell».  
Article 3  
L'article 10 del Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, queda redactat com es diu:  
«Article 10. De la Secretaria Autonòmica de Família i Coordinació Social  
1. La Secretaria Autonòmica de Família i Coordinació Social assumix les funcions que li atribuïx l'article 68 de la Llei del Consell en matèria de direcció i execució de la política social i de família; coordinarà l'acció de les distintes conselleries en esta matèria i la prestació dels servicis necessaris.  
2. De la Secretaria Autonòmica de Família i Coordinació Social depenen els òrgans directius següents:  
- Direcció General de Família. Assumix les funcions en matèria de promoció i execució de les mesures necessàries per a assegurar una política integral en benefici de la família, infància i adopcions.  
- Direcció General de la Dona i per la Igualtat. Exercirà les funcions en matèria de promoció i execució de mesures per a fer efectiu el dret a la igualtat de tracte i d'oportunitats entre dones i hòmens.  
- Direcció General d'Acció Social i Majors. Assumix les funcions en matèria de proposta i execució de les polítiques generals de servicis socials, especialment les destinades a persones majors i col·lectius en situació desfavorable, prestació de servicis i gestió dels centres de servicis socials de titularitat de la Generalitat, assistència tècnica a tots els centres i servicis que actuen en l'àmbit dels servicis socials i actuacions en barris d'acció preferent».  
Article 4  
S'introduïx l'article 10 bis en el Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, la redacció del qual serà la següent:   
«Article 10 bis. De la Secretaria Autonòmica d'Autonomia Personal i Dependència  
1. La Secretaria Autonòmica d'Autonomia Personal i Dependència assumix les funcions que li atribuïx l'article 68 de la Llei del Consell en matèria de coordinació de les polítiques de promoció de l'autonomia personal i atenció a les persones en situació de dependència.  
2. De la Secretaria Autonòmica d'Autonomia Personal i Dependència depén l'òrgan directiu següent:  
- Direcció General de Persones amb Discapacitat i Dependència. Assumix les funcions de proposta, programació i execució de les polítiques generals de servicis socials en matèria d'atenció a les persones amb discapacitat i en situació de dependència».  
DISPOSICIÓ TRANSITÒRIA  
Única  
Fins a l'aprovació dels reglaments orgànics i funcionals de les distintes conselleries romandran vigents els reglaments orgànics i funcionals actuals en tot allò que no s'oposen al que disposa este decret.  
DISPOSICIÓ FINAL  
Única  
Este decret entrarà en vigor el mateix dia de la seua aprovació.  
València, 19 de setembre de 2008  
El president de la Generalitat,  
FRANCISCO CAMPS ORTIZ


Còpia Permalink ELI